(Apstiprināts ar

Ministru kabineta

2017. gada

rīkojumu Nr.        )

**Valsts un pašvaldību iestāžu tīmekļvietņu vienotā platforma**

**Projekta apraksts (kopsavilkums)**

Projekts "Valsts un pašvaldību iestāžu tīmekļvietņu vienotā platforma" (turpmāk – projekts) paredz izveidot un turpmāk uzturēt vienotu platformu ar vienu tīmekļvietņu satura pārvaldības sistēmu (turpmāk – SPS), kas tiks izmantota platformā izvietoto iestāžu tīmekļvietņu satura un drošības pārvaldībai.

Ieviešot tīmekļvietņu vienoto platformu (turpmāk – TVP), tiks pilnveidota valsts pārvaldes komunikācija ar sabiedrību, nodrošinot efektīvāku iedzīvotāju informēšanu un tīmekļvietņu lietošanas ērtumu. Projekta īstenošana veicinās saskaņotu izpratni par lietotāju vajadzībām, piedāvājot uz vienotiem pamatprincipiem balstītu tīmekļvietņu struktūru, lietotājiem atpazīstamu vidi un navigāciju. Līdz ar projekta īstenošanu tiks novērsta būtiskākā problēma – iestāžu atšķirīgā pieeja gan tīmekļvietņu izstrādē, gan pilnveidošanā, kas lielākoties netiek balstīta uz lietotāju vajadzību izpēti un tādējādi rada iedzīvotājiem problēmas orientēties iestāžu tīmekļvietnēs un efektīvi atrast meklēto informāciju.

TVP īstenošana ļaus centralizēti pilnveido tīmekļvietņu piekļūstamību cilvēkiem ar invaliditāti, kā arī nodrošinās to atbilstību lietošanai mobilajās ierīcēs, ko nosaka Eiropas Parlamenta un Padomes 2016. gada 26. oktobra Direktīva (ES) 2016/2102 par publiskā sektora struktūru tīmekļvietņu un mobilo lietotņu piekļuvi (turpmāk – Direktīva 2016/2102). Saskaņā ar Direktīvā 2016/2102 noteikto prasības īstenojamas līdz 2020. gada 23. septembrim.

Visām uz platformas esošajām vietnēm būs centralizēti nodrošināts vienlīdz augsts tehniskais atbalsts, programmatūras atjauninājumi, jaunu koplietošanas elementu pieejamība un atbilstība jaunākajām drošības prasībām, būtiski ceļot visu valsts iestāžu tīmekļvietņu kvalitāti un novēršot decentralizētu un sadrumstalotu IKT pārvaldību, kas sadārdzina tās uzturēšanu, rezultātā panākot praktisku finanšu, darba un laika resursu ekonomiju, ko iespējams panākt, izstrādājot, uzturot un attīstot vienu platformu vairākiem lietotājiem (iestādēm), uzlabojot tīmekļvietņu pārvaldību, izmitinot platformu loģiski vienotajā datu centrā un kopīgi izmantojot dažādu pakāpju tehniskos risinājumus, tai skaitā aizsardzību pret nesankcionētu piekļuvi.

Izveidotā TVP būs jauns valsts koplietošanas risinājums – vienotā tīmekļvietņu platforma. Tā būs valsts informācijas sistēma. TVP būs koplietojama arhitektūras pamatelementu līmenī kā servisu kopums, kā arī analīzes gaitā tiks izvērtētas iespējas veidot/izdalīt atkalizmantojamus komponentus atsevišķu TVP arhitektūras elementu līmenī (piemēram, tiks analizēta iespēja izveidot atkalizmantojamu rīku iepirkumu informācijas publicēšanai).

TVP pamatā izmantojams praksē pārbaudīts SPS standarta risinājums, kas atbilst nozares labās prakses standartiem un iestāžu prasībām. TVP tiks izmantoti atvērtie standarti. TVP izstrādē kā primāras tiks izvērtētas atvērtā koda tehnoloģiju izmantošanas iespējas.[[1]](#footnote-1)

**Projekta mērķi**

1. Līdz 2020. gada beigām radīt vienotu, centralizētu valsts pārvaldes iestāžu tīmekļvietņu pārvaldības platformu, kas sniedz priekšnoteikumus publiski radītas informācijas vienkāršākai un saprotamākai pieejamībai sabiedrībai.

2. Uzlabot iestāžu tīmekļvietņu piekļūstamību, īstenojot Direktīvas 2016/2102 prasības un tādējādi nodrošinot tīmekļvietņu pieejamību visām sabiedrības grupām, ieskaitot personas ar invaliditāti.

3. Nodrošināt efektīvu resursu izlietojumu valsts un pašvaldības iestāžu tīmekļvietņu pārvaldībā, izmantojot vienotu tīmekļvietņu satura vadības sistēmu un centralizētu tehnisko atbalstu un uzturēšanu, kā arī decentralizētu satura veidošanu un administrēšanu.

**Darbības projekta mērķu sasniegšanai**

1. Vienotās tīmekļvietņu platformas izstrāde un ieviešana atbilstoši:

1.1. valsts IKT mērķarhitektūrā noteiktajiem publiskās pārvaldes informācijas sistēmu konceptuālās arhitektūras principiem;

1.2. sabiedrības vajadzību padziļinātai izpētei un esošo tīmekļvietņu lietojamības novērtējumam;

1.3. projektā iesaistīto iestāžu vajadzību padziļinātai izpētei;

1.4. valsts informācijas un komunikācijas tehnoloģiju pārvaldības vadītāju foruma rekomendācijām[[2]](#footnote-2).

2. Esošā publiskās pārvaldes informācijas publicēšanas procesa analīze, identificējot trūkumus un apkopojot procesa norises mērījumus. Uzlabotā procesa komunikācijai ar sabiedrību analīze un novērtējums, izmantojot atbilstošus sabiedriskās domas mērījumus un publiskās pārvaldes tīmekļvietņu lietotāju apmierinātības aptauju rīkus.

3. TVP pilotprojekta izstrāde un ieviešana, aptverot 12 valsts un pašvaldību iestādes.

4. Komunikācija ar sabiedrību, informācijas sniegšana par TVP mērķi, atgriezeniskās saites iegūšana par pilotprojekta rezultātiem.

5. TVP risinājuma adaptācija un uzlabošana līdz tīmekļvietņu vienotās platformas vēlamā galarezultāta sasniegšanai.

6. TVP lietotāju mācības un vienotu vadlīniju izstrāde par tīmekļvietņu izveidi, funkcionalitāti, satura pārvaldību un uzturēšanu.

7. Sabiedrības informēšana un izglītošana par tīmekļvietņu vienoto platformu sadarbībā ar Vides aizsardzības un reģionālās attīstības ministrijas projektu "Publiskās pārvaldes informācijas un komunikācijas tehnoloģiju arhitektūras pārvaldības sistēma" (turpmāk – VARAM PIKTAPS) un Valsts reģionālās attīstības aģentūras projekta "Pakalpojumu sniegšanas un pārvaldības platforma" (turpmāk – VRAA PSPP) ietvaros.

**Plānotie rezultāta rādītāji**

| Nr.  p. k. | Rezultāta rādītājs | Mērvie­nība | Sākot­nējā vērtība | Sasnie­dzamā vērtība divus gadus pēc projekta beigām | Sasniedza­mā vērtība trīs gadus pēc projekta beigām |
| --- | --- | --- | --- | --- | --- |
| 1. 1. | Investīciju atdeve: valsts un pašvaldību tīmekļvietņu programmatūras uzturēšanas un izmitināšanas izdevumu proporcionāls samazinājums salīdzinājumā ar izmaksām bez projekta (samazinājums procentos) | īpatsvars | 0 | 72 % | 72 % |

|  |  |  |  |  |  |
| --- | --- | --- | --- | --- | --- |
| 1. 2. | Valsts pārvaldes un citu publiskās pārvaldes institūciju kopējais skaits, kas tīmekļvietņu izmitināšanai izmanto vienoto tīmekļvietņu satura pārvaldības platformu | skaits | 0 | 42 | 60 |
| 1. 3. | TVP nodrošina, ka noteikta skaita iestāžu tīmekļvietnes izpilda Eiropas Parlamenta un Padomes 2016. gada 26. oktobra Direktīvas (ES) 2016/2102 par publiskā sektora struktūru tīmekļvietņu un mobilo lietotņu piekļūstamību prasības (tai skaitā prasības par adaptīvo dizainu), kā arī IKT drošības prasības | iestāžu skaits | 0 | 12 | 60 |

**Plānotie iznākuma rādītāji**

|  |  |  |  |  |
| --- | --- | --- | --- | --- |
| Nr.  p. k. | Iznākuma rādītājs | Mērvienība | Starpvērtība (divus gadus pēc projekta sākuma) | Sasniedzamā vērtība projekta beigās |
| 1. | Pilnveidoti valsts pārvaldes iestāžu tīmekļvietņu pārvaldības procesi: publiskās pārvaldes komunikācija ar sabiedrību, izmantojot tīmekļvietnes; informācijas par publisko iepirkumu un iepirkuma dokumentu publicēšana tīmekļvietnēs; publicētās informācijas piekļūstamības nodrošināšana; tīmekļvietņu izveide, uzturēšana un modernizācija; tīmekļvietņu izmitināšana; tīmekļvietņu drošības pārvaldība | procesu skaits | 0 | 6 |
| 2. | Valstī ir izveidota vienota, centralizēta valsts pārvaldes iestāžu tīmekļvietņu satura pārvaldības sistēma – centralizēta informācijas sistēmas platforma | skaits | 0 | 1 |
| 3. | TVP darbība pārbaudīta attiecībā uz pilotprojekta iestāžu tīmekļvietnēm | iestāžu skaits | 0 | 12 |
| 4. | Izstrādātas un tiek izmantotas vienotas vadlīnijas tīmekļvietņu izveidē, funkcionalitātē un satura pārvaldībā | skaits | 0 | 1 |

Projekta finansējuma kopējais apjoms ir 2 000 000 *euro.*

Projekta īstenošanas laiks ir 36 mēneši.

Aprēķinātās kopējās vidējās nepieciešamās uzturēšanas izmaksas TVP darbināšanai gadā ir 173 453 *euro.* Salīdzinot tīmekļvietņu izstrādes un uzturēšanas izmaksas 10 gadu periodā situācijā, kad projekts netiek īstenots, ar projekta īstenošanu, tiek prognozēts līdz pat 33 % liels izmaksu samazinājums.

Aprēķinātās plānotās uzturēšanas izmaksas gadā TVP darbināšanai ir 17.8 % no kopējām izstrādes izmaksām, tai skaitā:

1) tīmekļvietņu programmatūras uzturēšana – 5,03 %;

2) administrēšana un lietotāju atbalsts, tai skaitā zvanu centrs, un IT darbinieku atalgojums – 9,21 %;

3) drošības un veiktspējas auditi – 2,50 %;

4) tīmekļvietņu izmitināšana un datu centra pakalpojumi – 1,09 %.

**Saistība ar iepriekšējā plānošanas perioda projektiem, projekta lietderība un ieguldījums specifiskā atbalsta mērķa rezultāta rādītājos**

Nav saistības ar iepriekšējā plānošanas perioda projektiem. TVP paredzēs iespēju attīstīt un pilnveidot tās tīmekļvietnes, kas ir izveidotas par Eiropas Savienības finansējuma līdzekļiem, saglabājot to pamata saturu.

**TVP ietekmēs šādu specifiskā atbalsta mērķa rezultātu sasniegšanu:**

a) tiks vienkāršota publiski radītas informācijas pieejamība sabiedrībai, uzlabota publiskās pārvaldes iestāžu tīmekļvietņu lietojamība un pieejamība visām iedzīvotāju grupām, tai skaitā personām ar invaliditāti, izmantojot vienotu, centralizētu valsts pārvaldes iestāžu tīmekļvietņu satura pārvaldības sistēmu;

b) tiks nodrošināta efektīva resursu izlietošana valsts pārvaldes iestāžu tīmekļvietņu pārvaldībā, izmantojot vienotu tīmekļvietņu satura pārvaldības sistēmu un centralizētu tehnisko atbalstu un uzturēšanu, kā arī decentralizētu satura veidošanu un administrēšanu;

c) vienotas tīmekļvietņu struktūras un funkcionalitātes izveides un pieejamības nodrošināšanas rezultātā uzlabosies publiskā sektora radītās informācijas publiskā pieejamība un līdz ar to valsts un pašvaldību sektora darbības caurskatāmība, ko varēs novērtēt, analizējot lietotāju apmierinātību. Projekta rezultātā tiks izstrādāta vienota tīmekļvietņu izveides un uzturēšanas platforma, kas atbilst lietojamības, pieejamības un drošības prasībām;

d) plānota TVP veidošana, nodrošinot tās sadarbspēju gan ar Latvijas, gan Eiropas līmeņa risinājumiem, tai skaitā ņemot vērā Eiropas Komisijas ISA programmas rekomendācijas. Potenciāla risinājumu publicēšana atkalizmantošanai citās Eiropas publiskajās administrācijās[[3]](#footnote-3);

e) tiek plānots dot iespēju arī pašvaldībām izmantot vienoto tīmekļvietņu platformu, Rīgas pilsētas pašvaldību iesaistot jau pilotprojektā;

f) tiek netieši veicināta publiskās pārvaldes rīcībā esošās informācijas izmantošana ārpus publiskā sektora, jo tīmekļvietņu vienotās platformas risinājumā ir jāparedz atvērtu datu kopu un metadatu publicēšanas iespēja, nodrošinot sasaisti ar VARAM PIKTAPS izstrādājamo valsts centralizēto risinājumu – datu publicēšanas platformu, kas ietver atvērto datu portālu (no tīmekļvietnēm tiks nodrošināta datu rasmošana un ievākšana atvērto datu portālā);

g) tiks pilnveidoti publiskās pārvaldes atbalsta procesi, kas saistīti ar komunikāciju ar sabiedrību un publiskās pārvaldes tīmekļvietņu tehnisko uzturēšanu.

Indikatīvi sociālekonomisko ieguvumu aprēķini

Konkrētās TVP ieviešana valsts pārvaldei un sabiedrībai dos vairākus sociālus ieguvumus un resursu ietaupījumu, kas atsvērs divus miljonus *euro* lielo ieguldījumu tās īstenošanā.

Ietaupījuma kopējais apmērs ir atkarīgs no tā, cik iestāžu būs pievienojušās TVP, jo katras nākamās tīmekļvietnes izvietošana uz platformas izmaksās arvien lētāk gan izbūves, gan uzturēšanas ziņā. No šobrīd esošajām 157 valsts iestādēm un 119 pašvaldībām TVP projekta ietvaros pievienosies vismaz 60 iestādes – gan valsts tiešās pārvaldes iestādes, gan pašvaldības.

Tomēr TVP tiks veidota kā atvērta platforma valsts un pašvaldības iestāžu tīmekļvietnēm, kurai arī pēc projekta beigām turpinās pievienoties pārējās iestādes. Projekta sociālekonomiskā lietderīguma aplēsēs ir pieņemts, ka TVP izmanto vismaz 60 iestādes, tāpēc arī kopējās izmaksas un ietaupījums tiek balstīts uz šādu apjomu (tas ir minimālais apjoms, kas potenciāli pieaugs).

Īstenojot vienu centralizētu TVP tīmekļvietnēm, tiktu ietaupītas izmaksas, kas rodas šobrīd vai radīsies nākotnē, iestādēm individuāli izstrādājot jaunus tīmekļvietņu tehniskos un vizuālos risinājumus, izpildot arvien augstākas drošības prasības un ievērojot nepieciešamību nodrošināt tīmekļvietņu pieejamību visām iedzīvotāju grupām. Paaugstinot tīmekļvietņu lietojamības standartus, unificējot un modernizējot iestāžu veidotā satura publicēšanu, tiks panākts lietotāju laika ietaupījums, un tas ir īpaši nozīmīgi privātā sektora pārstāvjiem.

Galvenās izmaksu pozīcijas, kurās paredzams ietaupījums 10 gadu periodā, ja uz TVP tiek pārceltas vismaz 60 iestāžu tīmekļvietnes:

|  |  |  |  |
| --- | --- | --- | --- |
| **Izmaksu un un ieguvumu aprēķins 10 gadu periodā, EUR** | | | |
| Pozīcija | Izmaksas bez projekta | Izmaksas ar projektu | Ietaupījums 10 gadu periodā, ieviešot projektu |
| Tīmekļvietņu izstrāde | 2 040 000 | 2 000 000 | 40 000 |
| Tīmekļvietņu programmatūras uzturēšana | 1 680 000 | 500 000 | 1 180 000 |
| Tīmekļvietņu izmitināšana un datu centra pakalpojumi | 487 500 | 109 310 | 378 190 |
| Administrēšana un lietotāju atbalsts, tai skaitā zvanu centrs, un IT darbinieku atalgojums | 962 815 | 921 860 | 40 955 |
| Drošības unveiktspējas auditi | 669 000 | 225 000 | 444 000 |
| Kopā iestāžu tiešās izmaksas | 5 839 315 | 3 796 543 | 2 083 145 |
| Sociālais ieguvums – lietotāju laika ietaupījums | N/a | N/a | 1 023 675 |
| Pavisam sociāli ekonomiskais lietderīgums | 3 106 820 | | |

Aprēķinu tabulā "Izmaksu un ieguvumu aprēķins 10 gadu periodam*, EUR*" sniegtas kopējās aplēses par projekta ieviešanas sociālekonomisko lietderīgumu, salīdzinot, kādas ir iestāžu tīmekļvietņu izstrādes, uzturēšanas un izstrādes izmaksas, ja projekts netiek ieviests un ja projekts tiek ieviests. Saskaņā ar aprēķiniem TVP ieviešanai ir vairāk nekā trīs miljonu EUR fiskālais ietaupījums un sociāli ekonomiskais efekts, tai skaitā nedaudz vairāk kā divus miljonus EUR veido iestāžu tiešās izmaksas jeb valsts budžeta tiešie izdevumi.

Vides aizsardzības un

reģionālās attīstības ministrs Kaspars Gerhards

Iesniedzējs:

Ministru prezidents \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Māris Kučinskis

Vizē:

Valsts kancelejas direktors \_\_\_\_\_\_\_\_\_\_\_\_\_\_\_\_\_\_\_\_\_\_Jānis Citskovskis

1707

22.08.2017.

Beitelis 67082989

[Haralds.Beitelis@mk.gov.lv](mailto:Haralds.Beitelis@mk.gov.lv)

1. Princips primāri attiecināms uz SPS tehnoloģisko risinājumu lietojumprogrammatūras līmenī, atsevišķiem komponentiem pieļaujama arī maksas programmatūras izmantošana (piemēram, datubāzu vadības sistēmai). [↑](#footnote-ref-1)
2. Valsts IKT pārvaldības vadītāju paplašinātajā forumā TVP prezentācija notika 25.04.2017., ieraksts pieejams http://www.varam.gov.lv/lat/publ/seminari/sem\_Eparv/?doc=24200. [↑](#footnote-ref-2)
3. Eiropas publisko administrāciju koplietošanai “atvērto” risinājumu saraksts pieejams https://joinup.ec.europa.eu/interoperability/search [↑](#footnote-ref-3)